## Uredba o minimalnom udjelu električne energije proizvedene iz obnovljivih izvora energije i kogeneracije čija se proizvodnja potiče

### NN 33/2007 (28.3.2007.), Uredba o minimalnom udjelu električne energije proizvedene iz obnovljivih izvora energije i kogeneracije čija se proizvodnja potiče

# VLADA REPUBLIKE HRVATSKE

**1080**

Na temelju članka 26. stavka 4. Zakona o tržištu električne energije (»Narodne
novine«, broj 177/2004), Vlada Republike Hrvatske je na sjednici održanoj 22.
ožujka 2007. godine donijela

## UREDBU

### O MINIMALNOM UDJELU ELEKTRIČNE ENERGIJE PROIZVEDENE IZ OBNOVLJIVIH IZVORA ENERGIJE I KOGENERACIJE ČIJA SE PROIZVODNJA POTIČE

I. OPĆE ODREDBE

Članak 1.

(1) Ovom Uredbom se propisuje minimalni udio električne energije proizvedene iz
postrojenja koja koriste obnovljive izvore energije i kogeneracijskih
postrojenja čija se proizvodnja potiče, te određuju ciljevi Republike Hrvatske u
proizvodnji električne energije iz postrojenja koja koriste obnovljive izvore
energije i kogeneracijskih postrojenja.
(2) Cilj iz stavka 1. ovog članka iskazuje se kroz minimalni udio električne
energije proizvedene iz postrojenja koja koriste obnovljive izvore energije i
kogeneracijskih postrojenja u ukupnoj potrošnji električne energije, čija se
proizvodnja potiče na način i pod uvjetima utvrđenim posebnim propisima.
(3) Ova Uredba se ne primjenjuje na električnu energiju proizvedenu u
hidroelektranama instalirane snage veće od 10 MW te na električnu energiju
proizvedenu u kogeneracijskim postrojenjima u kategoriji javnih toplana koja
proizvode električnu i toplinsku energiju radi opskrbe kupaca, a ne za vlastite
potrebe.

Članak 2.

(1) Proizvodnja električne energije iz postrojenja koja koriste obnovljive
izvore energije i kogeneracijskih postrojenja se potiče sve dok se tehnološkim
razvojem opreme i razvojem tržišta električne energije ne stvore uvjeti za
plasman i prodaju električne energije proizvedene iz postrojenja koja koriste
obnovljive izvore energije i kogeneracijskih postrojenja na otvorenom tržištu
električne energije.
(2) Pravo na poticajnu cijenu za proizvodnju električne energije iz postrojenja
koja koriste obnovljive izvore energije i kogeneracijskih postrojenja primjenom
tarifnog sustava za proizvodnju električne energije iz obnovljivih izvora
energije i kogeneracije mogu ostvariti energetski subjekti koji su na temelju
rješenja Agencije stekli status povlaštenog proizvođača električne energije.
(3) Minimalni udio električne energije određen ovom Uredbom predstavlja osnovu
za određivanje dinamike ulaska u pogon povlaštenih proizvođača električne
energije čija se proizvodnja potiče te za sklapanje ugovora o otkupu električne
energije s operatorom tržišta.
(4) Svu električnu energiju koju proizvedu povlašteni proizvođači električne
energije iz postrojenja koja koriste obnovljive izvore energije i
kogeneracijskih postrojenja, a čija se proizvodnja potiče, otkupljuje operator
tržišta, odnosno preuzima svaki pojedini opskrbljivač na način i pod uvjetima
propisanim ovom Uredbom.

Članak 3.

(1) Izrazi koji se koriste u ovoj Uredbi imaju značenja utvrđena Zakonom o
energiji i Zakonom o tržištu električne energije.
(2) U smislu ove Uredbe ukupna potrošnja električne energije predstavlja ukupnu
proizvodnju električne energije u Republici Hrvatskoj uvećanu za uvoz i umanjenu
za izvoz, a određena je energetskom bilancom koju donosi Vlada Republike
Hrvatske.

II. ODREĐIVANJE MINIMALNOG UDJELA

Članak 4.

(1) Do 31. prosinca 2010. godine minimalni udio električne energije proizvedene
iz postrojenja koja koriste obnovljive izvore energije čija se proizvodnja
potiče, iznosit će 5,8% u ukupnoj potrošnji električne energije.
(2) Do 31. prosinca 2010. godine minimalni udio električne energije proizvedene
iz kogeneracijskih postrojenja čija se proizvodnja potiče i isporučene u
prijenosnu, odnosno distribucijsku mrežu iznosit će 2,0% u ukupnoj potrošnji
električne energije.

Članak 5.

(1) Povlašteni proizvođač električne energije dostavlja do 31. listopada tekuće
godine operatoru tržišta mjesečne i godišnje planove proizvodnje električne
energije iz postrojenja koja koriste obnovljive izvore energije i
kogeneracijskih postrojenja, za prosječne meteorološke uvjete, te očekivanja u
mjesečnim odstupanjima proizvodnje električne energije temeljem mjerenja na
osnovi kojih je utvrđen potencijal obnovljivog izvora energije, značajki
proizvodnog procesa u kogeneracijskim postrojenjima i drugih relevantnih
podataka. Povlašteni proizvođač dužan je detaljno obraditi moguća odstupanja
proizvodnje i s proračunom vjerojatnosti ostvarenja pojedinih planova
proizvodnje.
(2) Operator tržišta dostavlja Ministarstvu do 15. studenoga tekuće godine
mjesečne i godišnje planove proizvodnje električne energije iz postrojenja koja
koriste obnovljive izvore energije i kogeneracijskih postrojenja za sve
povlaštene proizvođače električne energije s kojima je sklopio ugovore o otkupu
električne energije.
(3) Ministar, u svrhu ostvarenja cilja iz članka 4. ove Uredbe, i na temelju
podataka iz stavka 2. ovog članka, određuje godišnji postotak električne
energije proizvedene iz postrojenja koja koriste obnovljive izvore energije i
kogeneracijskih postrojenja u ukupnoj potrošnji električne energije.

Članak 6.

Operator tržišta sklapa ugovore o otkupu električne energije s povlaštenim
proizvođačima električne energije, koji prema posebnim propisima imaju pravo na
poticajnu cijenu za proizvodnju električne energije iz postrojenja koja koriste
obnovljive izvore energije i kogeneracijskih postrojenja, sve dok ukupna
planirana proizvodnja električne energije iz postrojenja koja koriste obnovljive
izvore energije i kogeneracijskih postrojenja ne dosegne minimalni udio propisan
u članku 4. ove Uredbe.

III. OBVEZE OPSKRBLJIVAČA

Članak 7.

(1) Operator tržišta sa svakim pojedinim opskrbljivačem električne energije
sklapa ugovor kojim će se detaljno urediti sva međusobna prava i obveze u svezi
s preuzimanjem, obračunom i naplatom pripadajućeg udjela električne energije
proizvedene iz postrojenja koja koriste obnovljive izvore energije i
kogeneracijskih postrojenja uključujući i obvezu opskrbljivača da izda operatoru
tržišta odgovarajuća jamstva radi osiguranja naplate.
(2) Operator tržišta utvrđuje udio električne energije, koji je obvezan preuzeti
pojedini opskrbljivač, prema njegovom, u postot­ku izraženom, udjelu u ukupnoj
opskrbi električnom energijom u Republici Hrvatskoj.
(3) Udio svakog opskrbljivača utvrđuje se na mjesečnoj i godišnjoj razini,
vodeći računa o mogućim oscilacijama u proizvodnji električne energije koje su
posljedica ovisnosti proizvodnje električ­ne energije o klimatskim uvjetima.
(4) Pri utvrđivanju obveze pojedinog opskrbljivača, operator tržišta razmatra
odvojeno odgovarajući udio električne energije proizvedene iz postrojenja koja
koriste obnovljive izvore energije i udio električne energije proizvedene iz
kogeneracijskih postrojenja.

Članak 8.

(1) Pojedinačnu obvezu opskrbljivača iz članka 7. ove Ured­be, za sljedeću
kalendarsku godinu, utvrđuje operator tržišta do 30. studenoga tekuće godine, na
temelju relevantnih podataka koje operatoru tržišta dostavljaju operator
prijenosnog sustava i operator distribucijskog sustava za razdoblje od 1.
siječnja do 31. listopada tekuće godine.
(2) Relevantni podaci iz stavka 1. ovog članka odnose se na ukupno ostvarenu
opskrbu električnom energijom i udio pojedinog opskrbljivača u ukupno ostvarenoj
opskrbi električnom energijom.
(3) U slučaju promjene u udjelima opskrbljivača u ukupnoj opskrbi električnom
energijom ili pojave novog opskrbljivača na tržištu električne energije tijekom
kalendarske godine, operator tržišta će u roku od 30 dana od dana dostave
ugovora o opskrbi odrediti nove minimalne udjele i pojedinačne obveze za sve
opskrbljivače.
(4) Pripadajući udio novog opskrbljivača u ukupnoj opskrbi električnom energijom
odredit će se prema podacima iz dostavljenog ugovora o opskrbi.

IV. PRIJELAZNE I ZAVRŠNE ODREDBE

Članak 9.

(1) Prva godina za koju će ministar odrediti godišnji postotak električne
energije iz članka 5. stavka 3. ove Uredbe je 2008. godina.
(2) Za 2007. godinu godišnji postotak električne energije proizvedene iz
postrojenja koja koriste obnovljive izvore energije iz članka 5. stavka 3. ove
Uredbe iznosi 1,8% u ukupnoj potrošnji električne energije.
(3) Za 2007. godinu godišnji postotak električne energije iz kogeneracijskih
postrojenja iz članka 5. stavka 3. ove Uredbe, isporučene u prijenosnu, odnosno
distribucijsku mrežu iznosi 0,6% u ukupnoj potrošnji električne energije.

Članak 10.

Ova Uredba stupa na snagu 1. srpnja 2007. godine, a objavit će se u »Narodnim
novinama«.

Klasa: 310-02/07-01/03
Urbroj: 5030114-07-1
Zagreb, 22. ožujka 2007.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 33/2007-1080
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)